ལ་སྟོད་བྱང་ངམ་རིང་གི་ས་ཆ་དེ་སྤྱིར་གཙང་གཞུང་མདོ་གཞུང་དང་ཅུང་ནང་མུས་ནང་ཞེས་གཞུང་གཉིས་ནང་གཉིས་དང་སྐྱེམས་མཚོའི་མཐའ་འཁོར་ས་ཆར་མཚོ་སྐོར་ཞེས་ཡུལ་ཚོ་ཁག་ལྔར་འབྱེད་སྲོལ་ཡོད་ཅིང་།འདིར་སྐབས་བབ་ཀྱི་བརྗོད་གཞིམདོ་གཞུངཞེས་པའི་ས་ཆ་དེའི་མིང་ཇི་ལྟར་ཐོགས་ཚུལ་སྐོར་ལ་ཅུང་ཟད་དཔྱད་པར་འདོད་དེ།དེ་ཡང་མདོ་གཞུང་ཞེས་པའི་ས་ཆ་དེ་ནི་བོད་ཀྱི་ལོ་རྒྱུས་ཐོག་སྙན་གྲགས་ཆེ་བའི་སྐྱེས་ཆེན་དམ་པ་པཎ་ཆེན་སྐུ་ཕྲེང་དང་པོ་མཁས་གྲུབ་དགེ་ལེགས་དཔལ་བཟང་དང་།ཁོང་གི་གཅུང་པོ་བ་སོ་ཆོས་ཀྱི་རྒྱལ་མཚན།བྱང་བདག་རྣམ་རྒྱལ་གྲགས་བཟང་དང་བྱང་བདག་བཀྲ་ཤིས་སྟོབས་རྒྱལ།དེ་བཞིན་དེང་རབས་ཀྱི་མཁས་དབང་རྡོ་རྗེ་རྒྱལ་པོ་སོགས་ཀྱི་འཁྲུངས་ཡུལ་ཡིན་པས།དམ་པ་དེ་རྣམས་ཀྱི་མཛད་རྣམ་དང་།དེ་བཞིན་མདོ་གཞུང་རྒྱུད་ཀྱི་རྩ་ཆེའི་དགོན་སྡེ་ངོ་སྤྲོད་བྱེད་པའི་གནས་བཤད་སོགས་སུམདོ་གཞུངཞེས་པའི་ས་མིང་དེམདོག་གཞུངདངལྡོག་གཞུངསྡོག་གཞུངརྡོག་གཞུངསོགས་འབྲི་ཚུལ་མི་གཅིག་པ་སྣ་ཚོགས་ཤིག་སྣང་ཞིང་།ཐ་ན་དཔེ་ཆ་གཅིག་རང་གི་གོང་འོག་ཏུའང་འབྲི་ཚུལ་མི་འདྲ་བ་མང་པོ་མཆིས།གཞན་ཡང་།བོད་རྒྱ་ཚིག་མཛོད་ཆེ་མོ་དང་དུང་དཀར་ཚིག་མཛོད་ཆེ་མོརམདོ་གཞུངཞེས་པའི་ཡིག་འབྲུ་འདི་རང་ལ་འགྲེལ་པ་མཇལ་རྒྱུ་མི་འདུག་ལ།དེ་དང་འབྲེལ་བའི་མི་སྣ་དང་དགོན་སྡེའི་ངོ་སྤྲོད་ལའང་གོང་མཚུངས་ཡིག་གཟུགས་མི་འདྲ་བ་གང་ཡང་བེད་སྤྱོད་གནང་འདུགདཔེར་ན།དུང་དཀར་ཚིག་མཛོད་དུ།མཁས་གྲུབ་དགེ་ལེགས་དཔལ་བཟང་གི་མཆན་འགྲེལ་དུ།རྗེ་ཙོང་ཁ་པ་ཆེན་པོའི་ཐུགས་སྲས་གཙོ་བོ་ཞིག་རེད།ལ་སྟོད་བྱང་གི་ས་ཆའིལྡོག་གཞུངདུ་བྱང་པ་བདག་པོའི་དཔོན་རིགས་ཡབ་བཀྲ་ཤིས་དཔལ་བཟང་དང་།ཡུམ་བུ་འདྲེན་རྒྱལ་མོ་གཉིས་ལ་སྲས་གསུམ་ཡོད་པའི་ཆེ་བ་ཡིན་ཞེས་དང་།དགའ་ལྡན་ཆོས་འབྱུང་བེེཌཱུརྱ་སེར་པོར།གདན་ས་རི་བོ་དགའ་ལྡན་གྱི་ཁྲི་པ་རིམ་བྱུང་བརྗོད་པའི་སྐབས།ཁྲི་ཐོག་གསུམ་པ་མཁས་གྲུབ་དགེ་ལེགས་དཔལ་བཟང་པོ་ནི།གཙང་སྟོདམདོག་གཞུངདུ་ཡབ་བཀྲ་ཤིས་དཔལ་བཟང་དང་།ཡུམ་བུ་འདྲེན་རྒྱལ་མོ་ལ་བར་པ་བ་སོ་ཆོས་ཀྱི་རྒྱལ་མཚན་ཐ་ཆུང་བསོད་ནམས་བཀྲ་ཤིས་ཏེ་སྲས་གསུམ་མངའ་བའི་ཆེ་བར་རབ་བྱུང་བདུན་པའི་ཤིང་གླང་ལོར་འཁྲུངས་ཞེས་འཁོད་འདུགམ་གཞི་དམངས་ཁྲོད་ངག་རྒྱུན་དང་།དམངས་གཞས་སོགས་སུ་མདོག་སྟོད་དང་།མདོག་སྨད།དེ་བཞིན་མདོག་ལྷོ་ལ་མོ་སོགས་གོ་ཐོས་བྱུང་ཡང་ས་ཆ་དེའི་རྒྱུད་ལ་མིང་དེ་ཇི་ལྟར་ཐོགས་པའི་སྐོར་སོགས་གསལ་ཆ་ལྡན་པའི་དཔྱད་གཞིའི་ཡིག་རིགས་ཤིག་ད་བར་ཁོ་བོས་མིག་མཐོང་ལག་སོན་མ་བྱུང་བས།ཡང་སྙིང་ས་ཆ་དེར་མིང་དེ་ཇི་ལྟར་ཐོགས་པ་དང་།དེ་ལྟར་ཐོགས་པའི་རྒྱུ་མཚན།དེ་བཞིན་དེ་ཇི་ལྟར་འབྲི་དགོས་ཚུལ་ཐད་རང་གི་ལྟ་ཚུལ་ཅུང་ཟད་གླེང་བར་འདོད་དོ།།